
CONCLUZII 


e Religia a reprezentat din cele mai vechi 
timpuri un factor de echilibru şi 
compensare, o alternativă pentru comunități 
şi indivizi în faţa creşterii în amploare a 
insecurităţii. 


e Religia, drepturile omului, securitatea umană, 
dar şi violența şi conflictul sunt concepte-cheie 
în analiza noului mediu de securitate, deoarece 
religia este, în acelaşi timp, atât unul dintre 
factorii ce favorizează pacea şi securitatea, cât 
şi unul dintre cei care declanşează crize şi 
conflicte. 


1. Creştinismul ca reflexie într-o lume ideală a relaţiilor sociale 


Alfred Loisy defineşte creştinismul ca 
„cea mai înaltă manifestare a credinţei omeneşti 
care caută fericirea în dreptate”. Definiția sa 
indică o înţelegere mult mai largă a fenomenului 
creştin şi obligă la un studiu dincolo de reperele 
sale istorice. În acest context circumscris idealului 
creştin al unei opere supreme de dreptate socială, 
religia creştină se integrează într-o tendință 
general omenească de a face să înceteze suferința 
nedreaptă, de a face să triumfe dreptatea. 

Configuraţia tabloului religiilor omeneşti 
este determinată de câţiva factori: în primul rând, 
popoarele mici permanent amenințate de altele 
mari şi puternice; apoi, clasele sociale lipsite de 
putere şi de posibilitatea de a avea acces la ea şi, 
în final, individul uman adesea singur în fața 
suferinței copleșitoare. În plus, condiţiile istorice 
specifice fiecărei epoci au determinat aşteptări 
diferite în ceea ce priveşte sursele „operei de 
dreptate” şi, implicit, ale securităţii. În trecut, 
aceasta era aşteptată, cu totală pasivitate, de la 
puterea dumnezeiască a unui Mântuitor, în timp 
ce, în prezent, aceeaşi „operă de dreptate” este 
aşteptată de la inițiativa omenească 


instituționalizată sau nu, de la lupta pentru o idee 
socială sau națională, de la o credinţă socială sau 
națională. Cauzele acestei deosebiri de fond sunt 
evidente: 

- în trecut, comunicarea anevoioasă între 
oraşe sau sate, dificultățile în transportul 
alimentelor, inexistența terapeuticii ştiinţifice, a 
măsurilor luate de stat pentru a ajuta individul 
făceau posibilă izolarea individului. Este înțeleasă, 
în acest context, apariţia unei „noi speranţe” într-o 
lume încă haotică şi socialmente amorfă: speranța 
în existența unui spirit protector care „vede” 
suferinţa injustă şi face dreptate. 

- în prezent, progresul tehnic, al 
comunicaţiilor, politicile sociale, în special cele de 
asistență socială, au dezvoltat un puternic 
sentiment de solidaritate socială, astfel încât 
suferinţa găseşte un corectiv, individul nemaifiind 
singur în faţa ei. 

În studiile de sociologie a religiei, analiza 
creştinismului este realizată cu ajutorul câtorva 
concepte dintre care „suferință socială” şi 
„dreptate socială” sunt centrale. Suferința socială 
este suferința mulțimii, anonime şi obscure, nu 

aceea a unui singur individ, ce, adesea, nici nu 
este înregistrată de istorie. Suferința socială este 
cauza transformărilor ivite, uneori, în manifestarea 
sentimentului religios. Odată cu ea, a apărut şi 
speranța puternică de dreptate, ceea ce înseamnă 
că dreptatea socială, ca principal ideal al doctrinei 
creştine, îşi are originea în eterna dorință 
omenească de încetare a suferinței nemeritate, 
nedrepte. Religia apare astfel ca un reflex al 
mentalității, al năzuințelor omeneşti, al vieţii 
sociale, transformându-se şi ea odată cu viaţa 
socială. 

În acest context, este evident faptul că 
apariția creştinismului are drept cauze atât de 
natură psihologică, cât şi socială şi istorică. În 
opinia sociologului român Alexandru Claudian 
(Curs în manuscris Originea socială a religiei 
creştine, Facultatea de Filozofie şi Litere, laşi, 
1943-1944), creştinismul a fost ajutat în 
răspândirea lui de o serie de condiţii psihologice 
favorabile: într-o lume dusă spre prăbuşire de 
„determinismul implacabil al istoriei”, vechile 
credințe religioase nu mai satisfăceau noile 


aspirații ale oamenilor. Noul context istoric, 
departe de imaginea idilică descrisă de mitologia 
eroică şi poetică, a creat noi surse de insecuritate, 
ce, la rândul lor, au creat noi nevoi: valori 
supreme (lipsite de slăbiciunile omeneşti), 
Dumnezeu unic şi dreptate infailibilă, perfectă. 
Toate schimbările de ordin psihologic s-au 
petrecut pe fondul unor transformări de natură 
socială şi istorică, concretizate în decăderea 
statului roman. 

Religia creştină apare, aşadar, ca factor de 
echilibru şi compensare, ca o alternativă pentru 
comunități şi indivizi în faţa creşterii în amploare 
a insecurităţii. Această afirmație este sprijinită de 
teoria funcționalistă ce vede în religie o forță 
stabilizatoare a societății. De asemenea, adepții 
concepţiei bergson-iene” vorbesc despre iniţierea 
acestui fenomen social ca o reacție de apărare a 
omului în fața forțelor distructive, în timp ce 
şcoala malinowski-ană” înfăţişează religia ca un 
răspuns la  „tragediile vieţii”, de fapt la 
discrepanțele existente între aşteptările oamenilor 
şi realitatea socială. 


2. Securitatea umană — deziderat general valabil 


Varietatea definiţiilor atribuite conceptului 
de securitate umană demonstrează faptul că, 
deocamdată, problematica securităţii este departe 
de a fi pe deplin clarificată. Situaţia este cauzată 
de faptul că toate sensurile existenței umane sunt 
construite prin definiții rezultate din experiența 
perceptivă a indivizilor. Astfel, realizarea stării de 
securitate, indiferent de nivelul şi domeniul la care 
ne raportăm, este îngreunată de uriaşa varietate a 
valorilor şi intereselor oamenilor, ce, adesea, intră 
în contradicție, creând temeri asupra securității 
individuale, grupale, naționale, zonale, regionale, 
globale. 

În anul 1993, „Programul Naţiunilor Unite 
pentru Dezvoltare” a publicat „Raportul anual 
asupra dezvoltării umane”, în care a introdus 
noţiunea de securitate umană, ce, în anii următori, 
a devenit un reper pentru un nou model de 
securitate, o nouă paradigmă a securității. 
Conform viziunii ONU, societatea umană trebuie 
să se înscrie rapid într-un proces de transformare 
pe două niveluri, al cărui rezultat să fie pe de o 
parte, transferul centrului de greutate de la 
securitatea teritorială la cea a oamenilor, iar pe de 


altă parte, transferul mijloacelor de realizare a 
securității de la achiziția de armament la 
dezvoltarea umană sustenabilă. Securitatea umană 
necesită, în acest caz, contracararea unei largi 
game de amenințări la adresa oamenilor, grupate 
astfel: securitatea economică — asigurarea unui 
venit minim necesar fiecărui individ; securitatea 
hranei — garantarea accesului la hrana de bază; 
securitatea medicală -— garantarea protecției 
minime față de boli şi de un stil de viață 


nesănătos; securitatea ecologică — protejarea 
oamenilor față de deteriorarea mediului şi 
dezastrele naturale; securitatea personală — 


protejarea oamenilor de violența fizică, oricare ar 
fi sursa acesteia, securitatea comunității — 
protejarea oamenilor de pierderea relațiilor şi 
valorilor tradiționale, de violența etnică şi sectară; 
securitatea politică — furnizarea unui mediu de 
viață bazat pe respectarea în societate a drepturilor 
omului. 

În plus, în ceea ce priveşte amenințările, 
teoria bazată pe securitatea umană este cu mult 
diferită de cea neorealistă, care consideră că cea 
mai importantă amenințare la adresa securității 

este violența organizată din partea altor state. 
Adepții teoriei securității umane analizează atât 
sursele directe, cât şi pe cele indirecte ale 
amenințărilor (Bajpai, Kanti, Human Security: 
Concept and Measurement, Kroc Institute, SUA, 
2000): 

- amenințări directe: moarte 
violentă/incapacitare (victimele unei crime 
violente, uciderea femeilor şi copiilor, terorism, 
revolte, pogromuri, genocid, torturarea şi 
uciderea disidenților, victimele de război etc.), 
dezumanizare (sclavie, răpire, arestarea 
oponenților politici etc.), droguri (dependența de 
stupefiante, trafic ilegal), discriminare (legislaţie 
discriminatorie, practici împotriva minorităților, 
subminarea instituţiilor politice etc.), dispute 
internaționale (tensiuni şi crize între state), 
armament de distrugere (proliferarea armelor de 
distrugere în masă); 

- amenințări indirecte: privaţiuni la 
nivelul nevoilor umane de bază (hrană, apă, 
îngrijire medicală de bază, educaţie primară), 
maladii (rata de apariţie a bolilor şi morburilor 
care amenință viața), dezastre naturale şi/sau 
provocate de om, subdezvoltare (nivel scăzut al 
PIB/ locuitor, creşterea lentă a PIB-ului, inflaţie, 


şomaj, inegalitate, sărăcie, instabilitate 
economică, stagnare şi transformare demografică 
la nivel naţional, zonal, regional, global etc.), 
dislocare de populație (refugiați şi migrație la 
nivel naţional, zonal, regional şi global), 
degradarea mediului la nivel naţional, zonal, 
regional şi global. 

În ansamblu, cadrul în care ONU 
promovează securitatea umană este definit de 
rapoartele „Programului Naţiunilor Unite 
pentru Dezvoltare”, ce vizează diverse domenii 
de acțiune, în special prin menţinerea păcii, 
intervenție umanitară, sprijinul acordat 
refugiaților etc. Cu toate acestea, se pare că 
oficialii ONU au pierdut din vedere, în ultimii 
ani, problema securității umane, întrucât 
conceptul nu a fost utilizat nici în cursul 
Summit-ului Mileniului, nici în Declarația 
Mileniului. Probabil că motivul principal 
constă în caracterul eterogen al conceptului, dar 
şi în lipsa de entuziasm manifestată de ţările 
care au promovat agenda de securitate umană 
în contextul reformelor generale inițiate în 
cadrul Organizației, deşi, cel puțin în plan 
teoretic, utilitatea conceptului nu poate fi 
negată. 


3. Creştinism şi securitate umană 


Cu mai mult de un deceniu în urmă, Samuel 
Huntington avertiza că aşa-numita „ciocnire a 
civilizațiilor” este legată îndeosebi de religie şi 
mai puțin de puterea politică. Într-o lume ce a 
cunoscut dramele provocate de atentatele teroriste, 
importanța unei asemenea viziuni poate fi 
exagerată. Într-adevăr, analiştii şi teoreticienii de 
pretutindeni afirmă adesea că secolul XXI va fi un 
secol al violenței şi războiului religios (vezi 
Seiple, Robert A. şi Dennis R. Hoover (coord.), 
Religion and Security: The New Nexus in 
International Relations, Rowman & Littlefield 
Publishers, 2004) şi consideră că religia devine cel 
mai important mecanism politico-ideologic de 
declanşare în conflictul global (Otis, Pauletta, 
Religion and War in the 2lst Century, în 
Seiple, Robert A. şi Dennis R. Hoover (coord.), 
Op. cit., 2004, p. 11). Această viziune este 
simplistă întrucât religia este întotdeauna parte a 
unui context social mai larg, ce o influenţează şi 
este influențat, la rândul său, de către aceasta. 
Efectele acestei relații de interdependență sunt 


observabile în toate domeniile vieţii sociale, iar 
acest fapt demonstrează că religia nu este unicul 
factor ce aduce pace, aşa cum nu este nici unicul 
factor ce declanșează conflicte armate. Mai mult, 
conceptul de „conflict global” este greu de definit 
şi, mai ales, de operaţionalizat. În aceeaşi situaţie 
se află şi conceptul de „securitate globală”. Acesta 
reprezintă o oglindire a imaginii ONU, un subiect 
de controversă cauzată de sfera sa uriaşă de 
acoperire. 

Securitatea globală poate fi subminată 
realmente uşor de preocupările referitoare la 
asigurarea unui anumit nivel de securitate naţională: 
dacă o națiune se simte amenințată de alta, atunci 
securitatea globală nu poate exista atâta vreme cât 
unii actori ai lumii sunt în dezacord. De asemenea, 
securitatea globală este compromisă şi de existența 
atitudinii de respingere şi dezacord afişată de un stat 
asupra filosofiei de guvernare a altuia. Din aceste 
motive, conceptul de securitate globală nu este 
consistent. El presupune existența unei entități 
supranaționale care ar putea lua decizii aplicabile 

întregii omeniri. Mai mult, în condițiile în care 
competiția pentru resurse între națiuni s-a accentuat, 
este puțin probabil ca securitatea globală să devină 
un concept durabil în relațiile internaționale. 

În acest context, conceptul de securitatea 
umană are acoperire globală, iar unul dintre 
scopurile implicite ale creştinismului este de a-i 
accentua această dimensiune. Creștinismul 
promovează toleranța şi nonviolența, articulează şi 
apără drepturile omului, contribuind astfel la 
creşterea gradului de securitate umană. 

Pacea şi realizarea păcii sunt elemente 
centrale ale religiei creştine, în condiţiile în care 
istoria modernă a fost preocupată preponderent de 
stabilirea şi conservarea păcii între naţiuni, nu între 
indivizi. Învățăturile creştine furnizează un material 
amplu pentru explorarea naturii umane şi a nevoii de 
securitate umană. Documentele creştine atestă 
preocuparea pentru asigurarea securității umane sub 
forma securității economice, a hranei, a celei 
medicale, dar şi a securităţii ecologice, oferind o 
bază teoretică solidă pentru încercările de realizare a 
unei sustenabilități ecologice (de exemplu, în 
Geneza, Dumnezeu creează şi protejează întregul 
cosmos). Astfel, deşi practicile Bisericii Creştine nu 
au urmat întotdeauna învățăturile acestei religii, 
creştinismul în sine se identifică în aceeaşi măsură 
cu dreptatea economică şi socială, dar şi cu pacea şi 
securitatea. În fine, învăţăturile creştine, ce plasează 
existența umană într-o poziție superioară celei a 
celorlalte forme de viaţă, reprezintă una dintre cele 
mai bune susţineri teoretice ale drepturilor omului. 
Dacă aceste învățături au potenţial de susţinere a 


drepturilor omului, practica religioasă, la nivelul 
lumii ca întreg, conferă un anumit grad de încredere 
în succesul viitor al unei etici globale ce defineşte 
drepturile omului atât într-o manieră holistică (Estul 
creştin), cât şi individualistă (Vestul creştin). 

Problematica originii sociale a religiei creştine 
şi a implicaţiilor acesteia în domeniul securității 
reprezintă unul dintre aspectele cele mai importante 
ale studiului dimensiunii religioase a securității. Este 
evident faptul că nu numai creştinismul promovează 
o astfel de etică orientată spre om şi spre asigurarea 
securităţii sale, ci şi celelalte mari religii ale lumii, 
însă analiza implicațiilor acestora în domeniul 
enunțat este adesea realizată în prezența unor 
convingeri etnocentriste ce relevă aspectele negative 
în detrimentul celor pozitive. Din acest motiv, este 
necesar ca studiul oricărei religii, mai ales a 
implicaţiilor sale în domeniul securităţii, să ia în 
considerare şi contextul istoric şi cultural al 
subiectului analizei. 


NOTE: 
! Alfred LOISY (28.02.1857 — 01.06.1940), preot catolic 
francez, profesor şi teolog, a fost principalul critic al 
viziunilor tradiționaliste asupra descrierilor biblice ale 
creaţiei. Din acest motiv, a fost condamnat şi excomunicat 
de către oficialii Vaticanului în anul 1908. 
Henry — Louis BERGSON (18.10.1859-04.01.1941), 
filosof francez, a promovat o nouă viziune asupra moralității 
şi religiei ca preocupate de creativitate şi progres, nu de 
realizarea coeziunii sociale. 
3 Bronistaw MALINOWSKI (07.04.1884 — 16.05.1942), om 
de ştiinţă polonez, este unul dintre cei mai importanți 
antropologi ai secolului XX, pionier al domeniului 
etnografic şi în studiul relaţiilor de reciprocitate. 


PROPUNERI 


Adoptarea, în studiile asupra dimensiunii religioase a securităţii, a unei abordări ce ia în 
considerare contextul istoric, social şi cultural al obiectului de referință al analizei, evitându-se 
atitudinile etnocentriste şi xenofobe. 
Este necesară elaborarea unor studii de securitate referitoare la religie nu numai ca factor 
declanşator al violenţelor şi conflictelor, ci şi ca element de realizare şi conservare a păcii şi 
securității. 

